ประกันฟันกำไรหุ้นอุ้มกองทุน
เร่ตัดขายทิ้งนำเงินอุดน้ำท่วมรอลุ้นรัฐประกาศภาษีควบรวม
28 ธ.ค. 2555

เร่ตัดขายทิ้งนำเงินอุดน้ำท่วมรอลุ้นรัฐประกาศภาษีควบรวม
บริษัทประกันวินาศภัยใจชื้นหุ้นขึ้นช่วยหนุนเงินกองทุนแกร่ง
นายชัย โสภณพนิช ประธานกรรมการ บริษัท กรุงเทพประกันภัย เปิดเผยว่า ผลจากการที่ตลาดหุ้นไทยมีการขยายตัวเพิ่มขึ้นอย่างมากในช่วงปลายปี ทำให้ราคาหุ้นของบริษัทที่ถือไว้มีมูลค่าเพิ่มสูงขึ้น ซึ่งได้ทำการขายเพื่อทำกำไร ซึ่งได้มาประมาณ 2,000 ล้านบาท นำมาชดเชยผลขาดทุนจากการรับประกันภัย เนื่องจากการจ่ายสินไหมทดแทนจากน้ำท่วมที่เกิดขึ้นช่วงปลายปี 2554 จำนวนกว่า 2,000 ล้านบาท 
“เราขายหุ้นออกไปบางส่วนจากพอร์ตหุ้นที่มีทั้งหมด 1.7 หมื่นล้านบาท เพื่อนำกำไรมาชดเชยเงินกองทุนที่ลดลงจากการที่ต้องจ่ายสินไหมน้ำท่วมที่เรารับความเสี่ยงไว้เอง 2,800 ล้านบาท” นายชัย กล่าว
นายชัย กล่าวว่า ผลจากการขายทำให้เงินกองทุนของบริษัทไม่ได้รับผลกระทบมากนักและไม่ต้องเพิ่มทุน เพราะได้กำไรจากการขายหุ้นมาชดเชย ซึ่งปีนี้ไม่มีการซื้อหุ้นเพิ่ม เพราะราคาหุ้นปรับตัวขึ้นมามากต้องรอดูประมาณกลางปี 2556 จึงจะตัดสินใจอีกครั้ง
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ กล่าวว่า ปีนี้บริษัทประกันวินาศภัยได้กำไรจากการขายหุ้นเข้ามาช่วยมากพอสมควร เพราะหุ้นขึ้นมาก แต่ปี 2556 คาดว่าหุ้นจะเริ่มนิ่งต้องดูปัจจัยภายนอก คือการแก้ปัญหาการคลังของสหรัฐอเมริกาและเศรษฐกิจยุโรป
ทั้งนี้ ปี 2556 หวังว่าทางกระทรวงการคลังจะมีการออกประกาศเรื่องภาษีการควบรวมกิจการออกมา จะทำให้บริษัทประกันภัยตัดสินใจควบรวมกิจการกัน เพื่อสร้างความแข็งแกร่งให้กับเงินกองทุนและลดต้นทุนในการดำเนินงาน
ขณะที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานว่าเดือน พ.ย.ที่ผ่านมา บริษัท ไทยไพบูลย์ประกันภัย ได้ทำการเพิ่มทุนจดทะเบียนใหม่อีก 300 ล้านบาท จาก 300 ล้านบาท เป็น 600 ล้านบาท ส่วนฐานะการเงินของบริษัทในไตรมาส 3 ขาดทุนสุทธิ 181.6 ล้านบาท มีอัตราส่วนเงินกองทุนต่อเงินกองทุนที่ต้องดำรงตามกฎหมาย 116.5% มีเบี้ยรับรวม 387.67 ล้านบาท ลดลง 123.73% จากงวดเดียวกันของปีก่อน